b'\n_START_ARTICLE_\nLjubo Sirc\n_START_SECTION_\n\xc5\xbdivljenje\n_START_PARAGRAPH_\nLjubo Sirc se je 19. aprila 1920 rodil o\xc4\x8detu Franju in materi Zdenki. O\xc4\x8de Franjo je bil predvsem v tridesetih letih 20. stoletja eden najuspe\xc5\xa1nej\xc5\xa1ih slovenskih podjetnikov. Po maturi v Kranju je Sirc v Ljubljani \xc5\xa1tudiral pravo, \xc5\xbee zelo zgodaj pa ga je pri\xc4\x8dela zanimati tudi ekonomija. Ob nem\xc5\xa1ki okupaciji je dru\xc5\xbeina iz Kranja zbe\xc5\xbeala v Ljubljano, saj je Sir\xc4\x8devim grozila izselitev v Srbijo, obenem pa je dru\xc5\xbeina ostala skoraj brez premo\xc5\xbeenja. Med okupacijo je bil Sirc aktiven v odporni\xc5\xa1ki skupini Stara pravda, ki je bila nekaj \xc4\x8dasa del Osvobodilne fronte, in ki jo je vodil \xc4\x8crtomir Nagode. Po izklju\xc4\x8ditvi Stare pravde iz Osvobodilne fronte je Sirc od\xc5\xa1el v \xc5\xa0vico in tam iskal stik z zavezniki. Sirc je nato sodeloval v bojih Pete prekomorske brigade in v artileriji VII. korpusa._NEWLINE_Po vojni je dru\xc5\xbeina Sirc za\xc5\xa1la v nemilost pri tedanjih komunisti\xc4\x8dnih oblasteh. Ljubo Sirc si je prizadeval za obnovitev ve\xc4\x8dstrankarstva, zaradi \xc4\x8desar je komunisti\xc4\x8dnim oblastem postal politi\xc4\x8dno sumljiv. Z o\xc4\x8detom Franjom sta bila leta 1947 aretirana in sta bila \xc5\xa1e istega leta obsojena v tim. Nagodetovem procesu. O\xc4\x8de je bil sprva obsojen na 10 let zapora s prisilnim delom (kasneje pa zaradi bolezni pred\xc4\x8dasno izpu\xc5\xa1\xc4\x8den), Ljubo pa sprva na smrt, a je bila kazen spremenjena na 20 let strogega zapora s prisilnim delom. V zaporu je pre\xc5\xbeivel sedem let in pol. Leta 1954 je bil sicer izpu\xc5\xa1\xc4\x8den iz zapora, a zanj v Jugoslaviji ni bilo ne dela in ne prihodnosti, zato je \xc5\xbee leta 1955 preko Italije zbe\xc5\xbeal v Zdru\xc5\xbeeno kraljestvo. Leta 1961 je na Univerzi v Fribourgu v \xc5\xa0vici doktoriral iz ekonomije, nato pa predaval ekonomijo v Banglade\xc5\xa1u in nato v Glasgowu. O\xc5\xbeenil se je Sue, ki jo je spoznal na univerzi na \xc5\xa0kotskem, v zakonu pa se jima je rodila h\xc4\x8der Nadia. Leta 1983 je ustanovil in nato dolga leta vodil londonski in\xc5\xa1titut za preu\xc4\x8devanje komunisti\xc4\x8dnih gospodarstev (CRCE ali Centre for Research into Communist Economies; od leta 1996 Centre for Research into Post-communist Economies)._NEWLINE_Sirc se je v Slovenijo vrnil \xc5\xa1ele leta 1989. Vrhovno sodi\xc5\xa1\xc4\x8de Republike Slovenije je leta 1991 razveljavilo sodbo iz Nagodetovega procesa. Leta 1992 je kot \xc4\x8dlan LDS kandidiral na predsedni\xc5\xa1kih volitvah, vendar je pri tem \xc5\xa1lo predvsem za liberalno-demokratski politi\xc4\x8dni manever, Sirc pa je nato v predvolilnem boju ostal sam in brez podpore ter bil na volitvah pora\xc5\xbeen._NEWLINE_Po padcu socialisti\xc4\x8dnega re\xc5\xbeima je dobil le manj\xc5\xa1o od\xc5\xa1kodnino za nacionalizirano premo\xc5\xbeenje in si je vrsto let neuspe\xc5\xa1no prizadeval za izpla\xc4\x8dilo ve\xc4\x8dje od\xc5\xa1kodnine. Med ekonomisti v postsocialisti\xc4\x8dnih de\xc5\xbeelah je do zadnjega u\xc5\xbeival velik ugled, zlasti med liberalno usmerjenimi. Proti koncu svojega \xc5\xbeivljenja, je \xc5\xbeivel v Veliki Britaniji in v Sloveniji. Leta 2004 je bil med pobudniki ustanovitve konservativno-liberalnega civilno-dru\xc5\xbebenega zdru\xc5\xbeenja Zbor za republiko. Od leta 2008 do leta 2010 je sodeloval kot predavatelj na Liberty Seminars v organizaciji dru\xc5\xa1tva Svetilnik. Leta 2010 pa se je v\xc4\x8dlanil v Slovensko demokratsko stranko.'